title: 2018 m. birželio 28 d. Komisijos įgyvendinimo reglamentas (ES) 2018/922, kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų traukiamaisiais tinklais žvejojant tobines (Gymnammodytes cicerelus ir G. semisquamatus) ir afijas (Aphia minuta ir Crystalogobius linearis) tam tikruose Ispanijos (Katalonijos) teritoriniuose vandenyse

text:
29.6.2018

               LT

               Europos Sąjungos oficialusis leidinys

               L 164/39

         KOMISIJOS ĮGYVENDINIMO REGLAMENTAS (ES) 2018/922
   2018 m. birželio 28 d.
   kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų traukiamaisiais tinklais žvejojant tobines (Gymnammodytes cicerelus ir G. semisquamatus) ir afijas (Aphia minuta ir Crystalogobius linearis) tam tikruose Ispanijos (Katalonijos) teritoriniuose vandenyse
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 21 d. Tarybos reglamentą (EB) Nr. 1967/2006 dėl žuvų išteklių tausojančio naudojimo Viduržemio jūroje valdymo priemonių, iš dalies keičiantį Reglamentą (EEB) Nr. 2847/93 ir panaikinantį Reglamentą (EB) Nr. 1626/94 (1), ypač į jo 13 straipsnio 5 dalį,
   kadangi:

               (1)

               Reglamento (EB) Nr. 1967/2006 13 straipsnio 1 dalimi draudžiama naudoti velkamuosius įrankius 3 jūrmylių ir mažesniu atstumu nuo kranto arba iki 50 m gylio izobatos, jei tas gylis yra pasiekiamas trumpesniu atstumu nuo kranto;

               (2)

               valstybės narės prašymu Komisija gali leisti taikyti nuo Reglamento (EB) Nr. 1967/2006 13 straipsnio 1 dalies nukrypti leidžiančią nuostatą, jei įvykdomos tam tikros 13 straipsnio 5 ir 9 dalyse nustatytos sąlygos;

               (3)

               nuo to reglamento 13 straipsnio 1 dalies pirmos pastraipos nukrypti leidžianti nuostata Komisijos įgyvendinimo reglamentu (ES) Nr. 464/2014 (2) buvo suteikta iki 2017 m. gegužės 8 d.;

               (4)

               2017 m. lapkričio 6 d. Komisija gavo Ispanijos prašymą leisti taikyti nuo to reglamento 13 straipsnio 1 dalies nukrypti leidžiančią nuostatą;

               (5)

               Ispanija pateikė naujausios mokslinės ir techninės informacijos, pagrindžiančios tokią nukrypti leidžiančią nuostatą;

               (6)

               2018 m. sausio mėn. Žuvininkystės mokslo, technikos ir ekonomikos komitetas (ŽMTEK) įvertino Ispanijos prašymą dėl nukrypti leidžiančios nuostatos kartu su susijusio valdymo plano įgyvendinimo ataskaita (3);

               (7)

               ŽMTEK pažymėjo, kad valdymo planas pagrįstas gero valdymo principais, įskaitant sprendimų priėmimą remiantis patikimiausia turima moksline informacija, kuo didesniu suinteresuotųjų subjektų dalyvavimu ir ilgalaike perspektyva. Be to, ŽMTEK pažymėjo, kad Ispanija pasiūlė naujų tyrimų siekiant rasti būdų, kaip sumažinti į jūrą išmetamų žuvų kiekį, ir nustatė griežtus žvejybos pastangų apribojimus, visų pirma tais laikotarpiais, kai išteklių yra mažiau;

               (8)

               Ispanijos prašymas leisti taikyti nukrypti leidžiančią nuostatą atitinka Reglamento (EB) Nr. 1967/2006 13 straipsnio 5 ir 9 dalyse nustatytas sąlygas;

               (9)

               žvejybos plotus riboja specifinės geografinės kliūtys, kurias lemia ribotas žemyninio šelfo dydis ir tikslinių rūšių išsidėstymas;

               (10)

               ši žvejyba neturi didelio poveikio jūros aplinkai ir yra labai selektyvi – tinklai velkami vandens storyme ir nesiekia jūros dugno, nes jūros dugne esančių medžiagų surinkimas pakenktų tikslinių rūšių žuvims, o dėl labai mažo sužvejojamų rūšių žuvų dydžio jų būtų beveik neįmanoma atrinkti;

               (11)

               nukrypti leidžianti nuostata, kurios prašo Ispanija, būtų taikoma nedideliam laivų skaičiui – 26 laivams;

               (12)

               šios žvejybos kitais žvejybos įrankiais vykdyti neįmanoma, nes nėra kitų reglamentuojamų žvejybos įrankių, kuriais dėl konstrukcijos, techninių charakteristikų ir naudojamo tinklo akių tipo galima būtų sužvejoti tikslinių rūšių žuvis;

               (13)

               valdymo planu užtikrinama, kad žvejybos pastangos ateityje nebus didinamos, nes žvejybos leidimai išduodami tik 26 nurodytiems laivams ir yra nustatyta didžiausia pastangų riba;

               (14)

               prašymas pateiktas dėl Katalonijos autonominės srities jūros registre registruotų laivų, kurie daugiau kaip penkerius metus vykdo žvejybos veiklą ir tą veiklą vykdo pagal Ispanijos 2014 m. kovo 27 d. priimtą valdymo planą (4), 2018 m. balandžio 26 d. (5) pratęstą iki 2021 m. gruodžio 31 d.;

               (15)

               tie laivai įrašyti į sąrašą, perduotą Komisijai pagal Reglamento (EB) Nr. 1967/2006 13 straipsnio 9 dalies reikalavimus;

               (16)

               aptariama žvejybos veikla atitinka Reglamento (EB) Nr. 1967/2006 4 straipsnio reikalavimus, nes susijusiame valdymo plane aiškiai nustatytas draudimas vykdyti žvejybą virš saugomų buveinių;

               (17)

               Reglamento (EB) Nr. 1967/2006 8 straipsnio 1 dalies h punkto reikalavimai netaikomi, nes jie susiję su traleriais;

               (18)

               dėl reikalavimo laikytis 9 straipsnio 3 dalies, kurioje nustatytas minimalus tinklo akių dydis, Komisija pažymi, kad, turėdama omenyje tai, jog aptariama žvejybos veikla yra labai selektyvi, jos poveikis jūros aplinkai yra nedidelis ir ji nėra vykdoma virš saugomų buveinių, Ispanija pagal Reglamento (EB) Nr. 1967/2006 9 straipsnio 7 dalį savo valdymo plane leido nukrypti nuo šių nuostatų;

               (19)

               aptariama žvejybos veikla atitinka duomenų registravimo reikalavimus, nustatytus Tarybos reglamento (EB) Nr. 1224/2009 (6) 14 straipsnyje;

               (20)

               atitinkama žvejybos veikla netrukdo laivų, naudojančių kitokius įrankius nei tralai, traukiamieji tinklai ar panašūs velkamieji tinklai, veiklai;

               (21)

               žvejybos laivų traukiamaisiais tinklais veikla reguliuojama Ispanijos valdymo planu, siekiant užtikrinti, kad Reglamento (EB) Nr. 1967/2006 III priede nurodytų rūšių žuvų būtų sužvejojama kuo mažiau;

               (22)

               laivų traukiamaisiais tinklais galvakojai moliuskai nežvejojami;

               (23)

               žvejybos veiklos stebėsenos priemonės į Ispanijos valdymo planą įtrauktos laikantis Reglamento (EB) Nr. 1967/2006 13 straipsnio 9 dalies trečios pastraipos;

               (24)

               todėl prašymas pratęsti nukrypti leidžiančios nuostatos galiojimą turėtų būti patenkintas;

               (25)

               Ispanija turėtų laiku ir laikydamasi savo valdymo plane numatyto stebėsenos plano pateikti Komisijai ataskaitą;

               (26)

               nukrypti leidžiančios nuostatos galiojimo trukmė turėtų būti ribota, kad, jei iš Komisijai pateiktos ataskaitos paaiškėtų, jog naudojamų išteklių išsaugojimo būklė pablogėjo, būtų galima nedelsiant imtis taisomųjų valdymo priemonių ir būtų sudarytos sąlygos gerinti mokslinės informacijos bazę, kuria remiantis būtų tobulinamas valdymo planas;

               (27)

               šiame reglamente numatytos priemonės atitinka Žuvininkystės ir akvakultūros komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Nukrypti leidžianti nuostata
   Reglamento (EB) Nr. 1967/2006 13 straipsnio 1 dalis netaikoma greta Katalonijos regiono esančiuose Ispanijos teritoriniuose vandenyse žvejojant tobines (Gymnammodytes cicerelus ir G. semisquamatus) ir afijas (Aphia minuta ir Crystalogobius linearis) laivų traukiamaisiais tinklais, naudojamais laivų, kurie:

               a)

               yra registruoti Katalonijos autonominės srities jūros registre;

               b)

               žvejybos veiklą vykdo daugiau kaip penkerius metus;

               c)

               turi žvejybos leidimą ir veiklą vykdo pagal valdymo planą, Ispanijos priimtą pagal Reglamento (EB) Nr. 1967/2006 19 straipsnio 2 dalį.

         2 straipsnis
   Ataskaitų teikimas
   Ispanija per trejus metus nuo šio reglamento įsigaliojimo Komisijai pateikia ataskaitą, parengtą pagal 1 straipsnio c punkte nurodytame valdymo plane nustatytą stebėsenos planą.
   3 straipsnis
   Įsigaliojimas ir taikymo laikotarpis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   Jis taikomas iki 2021 m. liepos 2 d.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2018 m. birželio 28 d.

            Komisijos vardu

            Pirmininkas

         Jean-Claude JUNCKER

      (1)  OL L 409, 2006 12 30, p. 11.

      (2)  2014 m. gegužės 6 d. Komisijos įgyvendinimo reglamentas (ES) Nr. 464/2014, kuriuo nukrypstama nuo Tarybos reglamento (EB) Nr. 1967/2006 nuostatų dėl minimalaus atstumo nuo kranto ir minimalaus jūros gylio reikalavimų, taikomų laivų gaubiamaisiais tinklais žvejojant tobius (Gymnammodytes cicerelus ir G. semisquamatus) ir afijas (Aphia minuta ir Crystalogobius linearis) tam tikruose Ispanijos (Katalonija) teritoriniuose vandenyse (OL L 134, 2014 5 7, p. 37).

      (3)  ŽMTEK ataskaita (STECF-18–01), https://stecf.jrc.ec.europa.eu/reports/management-plans.

      (4)  2014 m. kovo 27 d.Diari Oficiale la Generalitat de Catalunya, Nr. 6591, p. 1.

      (5)  Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo. Boletin Oficial del Estado, Num. 107, sec. III, pagina 47609, 2018 5 3.

      (6)  2009 m. lapkričio 20 d. Tarybos reglamentas (EB) Nr. 1224/2009, nustatantis Bendrijos kontrolės sistemą, kuria užtikrinamas bendrosios žuvininkystės politikos taisyklių laikymasis, iš dalies keičiantis reglamentus (EB) Nr. 847/96, (EB) Nr. 2371/2002, (EB) Nr. 811/2004, (EB) Nr. 768/2005, (EB) Nr. 2115/2005, (EB) Nr. 2166/2005, (EB) Nr. 388/2006, (EB) Nr. 509/2007, (EB) Nr. 676/2007, (EB) Nr. 1098/2007, (EB) Nr. 1300/2008, (EB) Nr. 1342/2008 ir panaikinantis reglamentus (EEB) Nr. 2847/93, (EB) Nr. 1627/94 ir (EB) Nr. 1966/2006 (OL L 343, 2009 12 22, p. 1).


title: 2018 m. liepos 20 d. Komisijos įgyvendinimo reglamentas (ES) 2018/1033, kuriuo 288-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL (Da'esh) ir Al-Qaida organizacijomis

text:
23.7.2018

               LT

               Europos Sąjungos oficialusis leidinys

               L 185/14

         KOMISIJOS ĮGYVENDINIMO REGLAMENTAS (ES) 2018/1033
   2018 m. liepos 20 d.
   kuriuo 288-ą kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL (Da'esh) ir Al-Qaida organizacijomis
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL (Da'esh) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 5 dalį,
   kadangi:

               (1)

               Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

               (2)

               2018 m. liepos 17 d. Jungtinių Tautų Saugumo Tarybos Sankcijų komitetas nusprendė iš dalies pakeisti du asmenų, grupių ir organizacijų, kurių lėšos ir ekonominiai ištekliai turėtų būti įšaldyti, sąrašo įrašus; todėl Reglamento (EB) Nr. 881/2002 I priedas turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 881/2002 I priedas iš dalies keičiamas pagal šio reglamento priedą.
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2018 m. liepos 20 d.

            Komisijos vardu

            Pirmininko pavedimu

            Užsienio politikos priemonių tarnybos vadovė

      (1)  OL L 139, 2002 5 29, p. 9.

      PRIEDAS
      Reglamento (EB) Nr. 881/2002 I priedas iš dalies keičiamas taip:

                  1)

                  toliau nurodytame antraštinės dalies „Fiziniai asmenys“ įraše pateikti identifikavimo duomenys iš dalies keičiami taip:
                  „Ayyub Bashir (alias a) Alhaj Qari Ayub Bashar, b) Qari Muhammad Ayub). Prievardis: a) karis, b) alchadžas. Gimimo data: a) 1966 m., b) 1964 m., c) 1969 m., d) 1971 m. Pilietybė: a) Uzbekistano, b) Afganistano. Adresas: Mir Ali, North Waziristan Agency, Federal Administered, Tribal Areas, Pakistanas. Įtraukimo į sąrašą pagal 2a straipsnio 4 dalies b punktą data: 2012 10 18.“
                  pakeičiamas šiuo įrašu:
                  „Ayyub Bashir (alias a) Alhaj Qari Ayub Bashar, b) Qari Muhammad Ayub). Prievardis: a) karis, b) alchadžas. Gimimo data: a) 1966 m., b) 1964 m., c) 1969 m., d) 1971 m. Pilietybė: a) Uzbekistano, b) Afganistano. Adresas: Mir Ali, North Waziristan Agency, Federal Administered, Tribal Areas, Pakistanas. Kita informacija: pranešta, kad 2015 m. gruodžio mėn. žuvo per oro antpuolį Chordare, Afganistano Kunduzo provincijoje. Įtraukimo į sąrašą pagal 2a straipsnio 4 dalies b punktą data: 2012 10 18.“;

                  2)

                  toliau nurodytame antraštinės dalies „Juridiniai asmenys, grupės ir organizacijos“ įraše pateikti identifikavimo duomenys iš dalies keičiami taip:
                  „Jemmah Anshorut Tauhid (JAT) (alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99). Adresas: Jl. Semenromo number 58, 04/XV Ngruki, Cemani, Grogol, Sukoharjo, Jawa Tengah, Indonezija. Telefono Nr. 0271-2167285. E. paštas info@ansharuttauhid.com. Kita informacija: a) įsteigė Abu Bakar Ba'asyir ir jai vadovauja; b) įsteigta 2008 m. liepos 27 d., Sole, Indonezija; c) siejama su Jemaah Islamiyah (JI); d) interneto svetainė http:/ansharuttauhid.com/. Įtraukimo į sąrašą pagal 2a straipsnio 4 dalies b punktą data: 2012 3 12.“
                  pakeičiamas šiuo įrašu:
                  „Jemmah Anshorut Tauhid (JAT) (alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99). Adresas: Jl. Semenromo number 58, 04/XV Ngruki, Cemani, Grogol, Sukoharjo, Jawa Tengah, Indonezija. Telefono Nr. 0271-2167285. E. paštas info@ansharuttauhid.com. Kita informacija: a) grupė, siejama su grupuote „Irako ir Levanto islamo valstybė“ (ISIL), Irake įtraukta į sąrašą kaip Al-Qaida, vykdžiusi išpuolius Indonezijoje; b) įsteigė ir jai vadovauja Abu Bakar Ba'asyir; c) įsteigta 2008 m. liepos 27 d., Sole, Indonezija; d) buvo siejama su Jemaah Islamiyah (JI); e) interneto svetainė http:/ansharuttauhid.com/. Įtraukimo į sąrašą pagal 2a straipsnio 4 dalies b punktą data: 2012 3 12.“


title: 2018 m. spalio 8 d. Komisijos įgyvendinimo reglamentas (ES) 2018/1495, kuriuo dėl veikliosios medžiagos malationo patvirtinimo sąlygų iš dalies keičiamas Įgyvendinimo reglamentas (ES) Nr. 540/2011 (Tekstas svarbus EEE.)

text:
9.10.2018

                  LT

                  Europos Sąjungos oficialusis leidinys

                  L 253/1

         KOMISIJOS ĮGYVENDINIMO REGLAMENTAS (ES) 2018/1495
         2018 m. spalio 8 d.
         kuriuo dėl veikliosios medžiagos malationo patvirtinimo sąlygų iš dalies keičiamas Įgyvendinimo reglamentas (ES) Nr. 540/2011
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1107/2009 dėl augalų apsaugos produktų pateikimo į rinką ir panaikinantį Tarybos direktyvas 79/117/EEB ir 91/414/EEB (1), ypač į jo 21 straipsnio 3 dalyje numatytą antrą galimybę ir 78 straipsnio 2 dalį,
         kadangi:

                     (1)

                     Komisijos direktyva 2010/17/ES (2) veiklioji medžiaga malationas buvo įtrauktas į Tarybos direktyvos 91/414/EEB (3) dėl augalų apsaugos produktų pateikimo į rinką I priedą su sąlyga, kad susijusios valstybės narės užtikrins, kad pareiškėjas, kurio prašymu malationas buvo patvirtintas, pateiks, inter alia, papildomos patvirtinamosios informacijos apie ūmią ir ilgalaikę riziką vabzdžialesiams paukščiams;

                     (2)

                     į Direktyvos 91/414/EEB I priedą įtrauktos veikliosios medžiagos laikomos patvirtintomis pagal Reglamentą (EB) Nr. 1107/2009 ir yra išvardytos Komisijos įgyvendinimo reglamento (ES) Nr. 540/2011 (4) priedo A dalyje;

                     (3)

                     2012 m. balandžio 25 d. pareiškėjas, vykdydamas patvirtinamųjų duomenų teikimo reikalavimus, per šiuo tikslu nustatytą laikotarpį pateikė valstybei narei ataskaitos rengėjai Jungtinei Karalystei papildomos informacijos apie rizikos vartotojams vertinimą ir ūmios ir ilgalaikės rizikos vabzdžialesiams paukščiams vertinimą bei skirtingo malaoksono ir malationo stiprumo kiekybinį vertinimą;

                     (4)

                     Jungtinė Karalystė išnagrinėjo pareiškėjo pateiktą papildomą informaciją ir jos vertinimas buvo pridėtas prie vertinimo ataskaitos projekto ir 2015 m. gegužės 11 d. pateiktas kitoms valstybėms narėms, Komisijai ir Europos maisto saugos tarnybai (toliau – Tarnyba);

                     (5)

                     buvo konsultuojamasi su kitomis valstybėmis narėmis, pareiškėju ir Tarnyba ir jų buvo prašoma pateikti pastabų dėl valstybės narės ataskaitos rengėjos vertinimo. Tarnyba paskelbė techninę ataskaitą, kurioje apibendrinami 2016 m. vasario 2 d. (5) surengtų konsultacijų dėl malationo rezultatai;

                     (6)

                     vertinimo ataskaitos projektą, jos priedėlį ir Tarnybos techninę ataskaitą valstybės narės ir Komisija peržiūrėjo Augalų, gyvūnų, maisto ir pašarų nuolatiniame komitete ir 2018 m. sausio mėn. pateikė kaip Komisijos malationo peržiūros ataskaitą;

                     (7)

                     Komisija paprašė pareiškėjo pateikti pastabų dėl malationo peržiūros ataskaitos. Pareiškėjas pateikė pastabas ir jos buvo atidžiai išnagrinėtos;

                     (8)

                     tačiau pareiškėjo pateikta informacija yra nepakankama ir dėl to Komisija negali daryti išvados, kad dėl malationo naudojimo kylančios ūmios ir ilgalaikės rizikos paukščiams lygis yra priimtinas. Be to, taikant rizikos mažinimo priemones, išskyrus naudojimą šiltnamiuose, šios rizikos praktiškai sumažinti neįmanoma;

                     (9)

                     todėl atsižvelgiant į nustatytą didelę riziką paukščiams tikslinga dar labiau sugriežtinti malationo naudojimo sąlygas ir visų pirma leisti jį naudoti tik nuolatinės konstrukcijos šiltnamiuose. Todėl Įgyvendinimo reglamento (ES) Nr. 540/2011 priedas turėtų būti atitinkamai iš dalies pakeistas;

                     (10)

                     valstybėms narėms turėtų būti skirta pakankamai laiko augalų apsaugos produktų, kurių sudėtyje yra malationo, registracijai iš dalies pakeisti arba panaikinti;

                     (11)

                     tais atvejais, kai valstybės narės augalų apsaugos produktams, kurių sudėtyje yra malationo, pagal Reglamento (EB) Nr. 1107/2009 46 straipsnį nustato kokį nors lengvatinį laikotarpį, šis laikotarpis turėtų baigtis ne vėliau kaip 2020 m. sausio 29 d.;

                     (12)

                     Augalų, gyvūnų, maisto ir pašarų nuolatinis komitetas nepateikė nuomonės per komiteto pirmininko nustatytą terminą. Buvo nuspręsta, kad reikia įgyvendinimo akto, taigi pirmininkas pateikė jo projektą toliau svarstyti apeliaciniame komitete. Apeliacinis komitetas nuomonės nepateikė,

               PRIĖMĖ ŠĮ REGLAMENTĄ:

            1 straipsnis
            Įgyvendinimo reglamento (ES) Nr. 540/2011 pakeitimas
            Įgyvendinimo reglamento (ES) Nr. 540/2011 priedas iš dalies keičiamas pagal šio reglamento priedą.

            2 straipsnis
            Pereinamojo laikotarpio priemonės
            Vadovaudamosi Reglamentu (EB) Nr. 1107/2009, valstybės narės prireikus ne vėliau kaip 2019 m. balandžio 29 d. iš dalies pakeičia arba panaikina galiojančią augalų apsaugos produktų, kurių sudėtyje yra veikliosios medžiagos malationo, registraciją.

            3 straipsnis
            Lengvatinis laikotarpis
            Pagal Reglamento (EB) Nr. 1107/2009 46 straipsnį valstybių narių nustatomas lengvatinis laikotarpis yra kuo trumpesnis ir baigiasi ne vėliau kaip 2020 m. sausio 29 d.

            4 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2018 m. spalio 8 d.

                  Komisijos vardu

                  Pirmininkas

               Jean-Claude JUNCKER

            (1)  OL L 309, 2009 11 24, p. 1.

            (2)  2010 m. kovo 9 d. Komisijos direktyva 2010/17/ES, kuria iš dalies keičiama Tarybos direktyva 91/414/EEB, kad būtų įtraukta veiklioji medžiaga malationas (OL L 60, 2010 3 10, p. 17).

            (3)  1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką (OL L 230, 1991 8 19, p. 1).

            (4)  2011 m. gegužės 25 d. Komisijos įgyvendinimo reglamentas (ES) Nr. 540/2011, kuriuo dėl patvirtintų veikliųjų medžiagų sąrašo įgyvendinamas Europos Parlamento ir Tarybos reglamentas (EB) Nr. 1107/2009 (OL L 153, 2011 6 11, p. 1).

            (5)  EFSA, Technical report on the outcome of the consultation with Member States, the applicant and EFSA on the pesticide risk assessment of confirmatory data for malathion. EFSA Supporting publication 2016:EN-951., p. 61.

            PRIEDAS
            Įgyvendinimo reglamento (ES) Nr. 540/2011 priedo A dalies 300 eilutėje, kurioje nurodytas malationas, skiltis „Konkrečios nuostatos“ pakeičiama taip:

               „A DALIS
               Leidžiama naudoti tik kaip insekticidą nuolatinės konstrukcijos šiltnamiuose. Registracija suteikiama tik profesionaliems naudotojams.
               B DALIS
               Kad būtų įgyvendinti Reglamento (EB) Nr. 1107/2009 29 straipsnio 6 dalyje nurodyti vienodi principai, atsižvelgiama į malationo peržiūros ataskaitos, kurią Augalų, gyvūnų, maisto ir pašarų nuolatinis komitetas baigė rengti, išvadas, ypač į jos I ir II priedėlius.
               Atlikdamos šį bendrą vertinimą, valstybės narės turi skirti ypatingą dėmesį:

                           a)

                           iš šiltnamių išleidžiamiems produktams, tokiems kaip kondensuotas vanduo, nuotekos, dirvožemis ar dirbtiniai substratai, kad būtų išvengta rizikos vandens organizmams;

                           b)

                           apdulkintojų kolonijų, specialiai patalpintų šiltnamyje, apsaugai;

                           c)

                           operatorių ir darbuotojų saugai siekiant užtikrinti, kad į naudojimo sąlygas prireikus būtų įtrauktas reikalavimas naudoti tinkamas asmenines apsaugos priemones;

                           d)

                           perdirbtų gaminių atveju, vartotojų apsaugai.

                     Valstybės narės užtikrina, kad prie malationo preparatų būtų pridėtos reikalingos instrukcijos, siekiant išvengti, kad saugant ar vežant susidarytų riziką keliantis didesnis nei didžiausias leidžiamas izomalationo kiekis.
               Registracijos sąlygose nustatomos rizikos mažinimo priemonės ir numatomas tinkamas augalų apsaugos produktų ženklinimas.“